KYK: Mickey Muis dalk op straat? Disney laat 1000'e werkers gaan | Netwerk24
Die vermaaklikheidsreus Walt Disney het Dinsdag aangekondig dat hy 'n enorme 28 000 werknemers uit diens gaan moet stel wat by van sy vermaaklikheidsparke werk.
Die meeste van dié werkers (67%) is egter deeltydse werkers.
Die maatskappy het sowat 100 000 werkers in diens gehad by sy parke voor die uitbreking van die pandemie.
Wanneer sy ander afdelings – wat onder meer passasierskepe insluit – bygereken word, het hy teen einde September 2019 sowat 223 000 werknemers in diens gehad.
Die maatskappy kon weens die uitbreking van die pandemie vir maande reeds nie van sy parke oopmaak nie.
Sy park in die Amerikaanse deelstaat Kalifornië is steeds gesluit, terwyl dié in Florida net 'n beperkte getal gaste op 'n keer kan ontvang.
Boonop blyk dit dat Amerikaners nog baie versigtig is om parke te besoek, en is besoekersgetalle glo baie laer as waarop Disney gehoop het.
'n Peiling wat die marknavorser Morning Consult gedoen het, wys dat net 26% van die 500 jong mense wat aan die peiling deelgeneem het, bereid was om nou na 'n vermaaklikheidspark te gaan.
Wanneer dit by ouer mense kom, was net 16% bereid om nou te gaan.
42% van volwassenes wat aan die peiling deelgeneem het, sê hulle sal nie binne die volgende ses maande dit oorweeg om na só 'n park te gaan nie.
Bloomberg berig dat joernaliste en besoekers wat wel die parke besoek het, nadat dit met nuwe gesondheids- en veiligheidsmaatreëls oopgemaak het, sê dié maatreëls is "indrukwekkend".
Buiten vir die vrees om die virus aan te steek, is die toenemende werkloosheid in die VSA waarskynlik ook 'n probleem.
Volgens Disney spandeer mense sowat $100 per dag per persoon by die park.
"Hoe hartverskeurend dit ook al is om hierdie stappe te doen, dit is die enigste uitvoerbare opsie wat ons het in die lig van die langdurige invloed van Covid-19 op ons besigheid," skryf Josh D'Amaro, hoof van die parke-afdeling, in 'n memorandum aan werkers.
"Ons het uitgawes besnoei, kapitaalprojekte opgeskort, ons werknemers wat rolle vertolk steeds betaal, en ons bedrywighede aangepas om so doeltreffend moontlik te werk," sê D'Amaro.
"Ons kan egter eenvoudig nie al ons werknemers in diens hou wanneer daar so min besoekers by die parke is nie."